Julie | 2017 | Herriemerrie
As jy nie wil verdwaal nie, bly by die huis
Baie mense is vreesbevange dat hulle gaan verdwaal. In 'n vreemde land, in 'n vreemde stad in 'n vreemde taal . . . enige redelike mens kan daardie vrees insien. Dit is genoeg om baie mense by die huis te laat bly. Ander weier weer om 'n voet te versit tensy iemand hulle hand gaan vashou buite die hotel. Alles teen 'n prys natuurlik.
My filosofie, as iemand dit wil hoor is, spandeer geld op goeie kos, lekker slaap en om elke nuuskierige sel te bevredig. Nie op vrees nie. Jy gaan verdwaal! Dit is deel van die pret om oorsee te gaan rondploeter. Jy sal dit oorleef. As jy nou regtig geskroef is, maak seker jy weet waar jou hotel is en dat jy genoeg geld vir 'n taxi het. Ek was nog nooit so erg verdwaal dat ek 'n taxi moes nader hark nie.
Google maps is natuurlik 'n wonderlike ding – as Google maps dieselfde uitgang as jy ingedagte gehad het. Dit help natuurlik ook as jy vinnig genoeg 'n straatnaam kan opspoor om jou met Google te koordineer. Ongelukkig weet Google nie wanneer stasies gesluit is nie. Google kan ook net ander planne maak as daar Wifi of iets dergliks is. Dit help in elk geval net as Google die openbare vervoer kon uitpluis.
Dit geld natuurlik vir enige plek in die wêreld en nie spesifiek vir Frankryk nie. Ek wil eintlik 'n paar woorde sê oor die 'ongeskikte' Franse. Ons het almal al gehoor om eers in Afrikaans jou saak te stel om die asprise Franse hulle Engels te laat onthou. Ons het egter besluit om eerder 'n sin of twee Frans te gooi en dan oor te skakel na Engels. Selfs dit was nie eers nodig nie.
Toegegee, nie almal in Frankryk ken Engels nie. 'n Paar basiese terme gaan nogal ver en bedoel nou regtig die eerste 10 min van een beginner Franse les basies. Nogtans is die mense nogal bereid om te help. Ons het soms maar net verdwaald gelyk en iemand sou aanbied om te help. Ironies genoeg was dit gewoonlik met Google Maps.
Die Metro is egter 'n wonderlike ding. As jy 5 minute spandeer om dit uit te pluis, gaan jy kort voor lank soos 'n plaaslike inwoner rondrits. Jy gaan kom waar jy wil wees wanneer jy daar wil wees.